Бзылъхугъэ щыпкъэм и щапхъэ Лъэпщокъуэ Зое
Зи IуэхущIафэ дахэхэмкIэ, дуней тетыкIэ екIумкIэ, гупсысэ шэщIамкIэ бэм я гум куэдрэ къонэ зи щхьэ Iуэхум япэ жылагъуэм ейр изыгъэщу, пщэрылъ къыщащI дэтхэнэ къалэнри ныкъусаныгъэншэу зэфIэзыхыу, цIыхур, гъащIэр фIыуэ зылъагъуу псэуахэр. Апхуэдэ цIыху щыпкъэхэм ящыщт иджыблагъэ дунейм ехыжа Лъэпщокъуэ Зое Iэубэчыр и пхъур.
Зое 1934 гъэм къыщалъхуащ Аруан районым хыхьэ Къэхъун къуажэм. Курыт школыр ехъулIэныгъэкIэ къиуха нэужь, ар бухгалтер IэщIагъэм хуеджащ. Абы лэжьэн щыщIидзащ «Къэбпотребсоюз» зэгухьэныгъэм, IэнатIэм и бухгалтер нэхъыщхьэм и къуэдзэ къалэныр игъэзащIэу. Зи IэщIагъэмкIэ зэфIэкI лъагэ зыбгъэдэлъ Лъэпщокъуэм и лэжьэкIэфIым гу лъатащ икIи куэд дэмыкIыу абы дзыхь къыхуащIащ зэгухьэныгъэм и бухгалтерие нэхъыщхьэм и пашэу щытыныр. А IэнатIэми Зое зыкъыщигъэ- лъэгъуащ лэжьыгъэм и къызэгъэпэщакIуэ IэкIуэлъакIуэу, унафэщI щыпкъэу, зэхэщIыкI куу зыбгъэдэлъ цIыхуу. Апхуэдэ жэуаплыныгъэ зыхэлъ лэжьакIуэфIыр и нэIэм щIэт IэщIагъэлIхэм щапхъэ яхуэхъурт. А псори нэрылъагъу къащIырт IуэхущIапIэм зыIэригъэхьэ ехъулIэныгъэ лъагэхэм, игъуэт экономикэ зыужьыныгъэм. Апхуэдэ лэжьэкIэфI зыдалъэгъуа Лъэпщокъуэр ягъэуващ «Къэббалъкъпотребсоюз»-м сырэ (пиво) щащI и комбинатым и генеральнэ унафэщIым и къуэдзэу, иужькIэ и генеральнэ унафэщIу.
1978 гъэм къыщыщIэдзауэ Лъэпщокъуэр щытащ Налшык дэт тыкуэн №1-м и унафэщIу. А къулыкъур абы ирихьэкIащ илъэс 40-м нэскIэ. Зое хузэфIэкIащ зи пашэ IуэхущIапIэр езым хуэдэхэм я нэхъыфIхэм дапщэщи харигъэлъытэн. Ерыщу, пэжагъ хэлъу и мурадхэр зыIэригъэхьэным дапщэщи хущIэкъуу, абыхэм ялъэIэсыфу еса бзылъхугъэм мыбдежми хулъэкIащ и хьэл-щэн нэхъыфIхэр къыщигъэлъэгъуэн, зи унафэщI IуэхущIапIэр цIыхухэм я гъащIэр егъэфIэкIуэным хуигъэлэжьэн.
Сыт хуэдэ IэнатIэ пэрытами, Лъэпщокъуэ Зое дапщэщи жыджэру хэтащ республикэм, абы и къалащхьэм щекIуэкI жылагъуэ Iуэхухэм. ЛIэщIыгъуэ блэкIам и 80 гъэхэм ар яхэтащ бзылъхугъэхэм я зэгухьэныгъэхэр ди щIыпIэм къыщызэзыгъэпэщахэм. Абы и унафэм щIэтащ Налшык и Октябрь районым япэу къыщызэрагъэпэща, Бзылъхугъэхэм я советыр. А жылагъуэ IэнатIэм щызэфIих лэжьыгъэшхуэм Зое цIэрыIуэ щищIащ ди республикэми къэралми. СССР-м щылажьэ бзылъхугъэ зэгухьэныгъэхэм я нэхъыфIхэм халъытэри, Лъэпщокъуэ Зое къэралым и лIыкIуэ гупым яхэту ягъэкIуауэ щытащ хамэ къэрал зыбжанэм, и Iуэху зехьэкIэ пэрытымкIэ адрейхэм ядэгуэшэну. Ар щыIащ Аргентинэ, Уругвай къэралхэм, нэгъуэщI щIыпIэхэми.
Апхуэдэу зи пашэ IуэхущIапIэми щыщапхъэ, жылагъуэ лэжьыгъэми щыжыджэр Лъэпщокъуэм цIыхубэм дзыхь кърагъэзри КъБАССР-м и Совет Нэхъыщхьэм и 12-нэ зэхуэсым и депутату хахащ. Совет Нэхъыщхьэм ЦIыхубзхэм, анагъэмрэ сабиигъуэмрэ епха IуэхухэмкIэ комиссэм хэту, Зое сэбэпышхуэ яхуэхъуащ лъэIукIэ зыкъыхуэзыгъэза цIыхухэм, бын куэд зыпI унагъуэхэм, нэгъуэщIхэми. А лъэхъэнэм абы дэлэжьахэм ягу къызэрагъэкIы-жымкIэ, Лъэпщокъуэр гуапэу, лэжьакIуэшхуэу, зэхэщIыкI куу зыбгъэдэлъу щытащ. Зое депутатхэми тэмэму ядэлэжьэфырт, цIыхухэми защIигъакъуэу, чэнджэщ щхьэпэхэр яриту и къалэнхэр ирихьэкIащ, и Iуэху зехьэкIэмкIэ нэгъуэщIхэми ядэгуашэу. Езым и мылъку хьэлэл хилъхьэурэ, Лъэпщокъуэм мызэ-мытIэу къызэригъэпэщащ псапащIэ Iуэхухэр. Ахэр хуэгъэзат зи ныбжь хэкIуэтахэм, бын куэд зыпI унагъуэхэм, адэ-анэ зыщхьэщымытыж сабийхэм защIэгъэкъуэным.
Лъэпщокъуэм и гуащIэдэкI, жылагъуэ лэжьыгъэшхуэхэр къэралым гулъытэншэ ищIакъым. Абы къыхуагъэфэщащ дамыгъэ лъапIэхэр, щIыхь, фIыщIэ тхылъ куэд. Абыхэм ящыщщ «ЩIыхьым и дамыгъэ» орденыр, «ГуащIэдэкI хьэлэлым папщIэ» медалыр, КъБР-м и щIыхь тхылъыр, КъБР-м и Парламентым къыбгъэдэкI ЩIыхь тхылъыр, нэгъуэщIхэри.
Лъэпщокъуэ Зое Iэубэчыр и пхъум, псэ къабзэрэ гу зэIухарэ зиIэ бзылъхугъэм, жылагъуэ лэжьакIуэшхуэм, и фэеплъыр куэдрэ яхъумэнущ абы къыщIэна унагъуэм, благъэхэм, Iыхьлыхэм, зыцIыхуу щыта куэдым.
ЩХЬЭЛЫКЪУЭ Тамбий.
